text: Kom og sæt tænderne i 3000 kager 
  02 maj 2017 kl. 11.46
  Kagens Dag bliver i dag afholdt i Vejle. Vejlenserne kan se frem til at gå ombord i et 15 meter langt kagebord på Rådhustorvet. 
  I eftermiddag kan en masse vejlensere smæske sig i over 3000 kager til Kagens Dag i Vejle.  Seks bagere og konditorer leverer kagerne til det 15 meter lange kagebord.
  Jeanette Sørensen er en af dem, der har brugt formiddagen på at forberede de sidste kager. Hun ser frem til, at de besøgende skal sætte tænderne i hendes kager senere.
  - Jeg glæder mig til at vise kagerne frem og vise det bedste, jeg kan. Og så støtter det et godt formål, siger Jeanette Sørensen, der er chokolatier og initiativtager til arrangementet, til TV SYD.
  Det er tredje år, der bliver afholdt Kagens Dag i Vejle. I år går overskuddet fra arrangementet til Baglandet, der er et netværk for voksne, der har været anbragt udenfor hjemmet under deres opvækst.
  